## La Generalitat dona suport a les accions de comunicació i capitalització de resultats de projectes europeus

*** La Conselleria d’Hisenda destina més de 193.000 euros a entitats i empreses valencianes que promocionen la seua participació en programes europeus de gestió directa**

La Conselleria d’Hisenda, Economia i Administració Pública ha concedit 193.198 euros a entitats valencianes per al desenvolupament d’accions de comunicació i capitalització de resultats de projectes europeus que estan emmarcats en els programes LIFE, Interreg MED, Interreg Sudoe i Interreg Europe.

En concret, la concessió d’aquestes subvencions té com a objectiu donar suport a les accions que es desenvolupen entre el 3 de maig i 31 d’octubre de 2023 i es referisquen a projectes conclosos ja.

En la convocatòria han participat i han estat beneficiàries entitats que formen part del sector públic instrumental de la Generalitat, entitats locals valencianes i la Universitat de València, així com entitats privades i empreses valencianes.

Entre altres, s’hi inclouen accions com ara la celebració d’actes, seminaris o jornades destinats a difondre projectes i els resultats respectius; la participació en esdeveniments amb la mateixa finalitat; la celebració de trobades per a donar continuïtat als projectes, o el desenvolupament d’accions encaminades a l’avaluació de l’impacte dels projectes.

Amb aquestes ajudes es fomenta la difusió del coneixement dels programes de gestió directa de la Comissió Europea i els programes de la Cooperació Territorial, en els quals poden participar i ser socis en projectes europeus tant el sector públic de la Generalitat com les entitats locals valencianes, els respectius consorcis i les entitats públiques que en depenen; les universitats valencianes, els seus consorcis i centres adscrits, així com entitats privades i empreses.

També se secunda el fet que els resultats obtinguts en els projectes europeus acabats es capitalitzen en projectes posteriors.

**Programes**

Entre els programes inclosos en la convocatòria es troba el programa LIFE, que és el principal instrument financer de la Unió Europea en matèria de medi ambient i canvi climàtic i té com a principal finalitat col·laborar en la transició cap a una economia eficient.

Així mateix, la Cooperació Territorial Europea (Interreg) és l’instrument de la política de cohesió, que és finançat pel Fons Europeu de Desenvolupament Regional (Feder) per a fomentar el desenvolupament econòmic, social i territorial de la Unió Europea en el seu conjunt.

El programa Interreg MED té com a finalitat l’impuls del creixement sostenible en l’àrea del Mediterrani, a través del finançament de projectes des d’una visió orientada a la cooperació integrada i territorial.

Per la seua banda, Interreg Sudoe proporciona suport al desenvolupament regional al sud-oest d’Europa i promou aquesta classe de cooperació per a resoldre problemes comuns, com ara la baixa inversió en investigació i desenvolupament, la competitivitat feble de les pimes i l’exposició al canvi climàtic i els riscos ambientals.

Finalment, Interreg Europe ajuda els governs regionals i locals de tot Europa a desenvolupar polítiques públiques millors. Per a fer-ho, pretén garantir que la inversió pública, la innovació i els esforços d’implementació conduïsquen a un impacte integrat i sostenible.

Més informació: [consulteu ací](https://hisenda.gva.es/va/web/fons-europeus/ajudes-programes-europeus).

Fecha: 16/08/2023